માદા મચ્છર આપણું લોહી ચૂસવા ખાસ રીત અપનાવે છે. આપણી ચામડીમાં જ્યાં લોહીની નળીઓ હોય ત્યાં એ બેસે છે. જ્યાં લોહીની નળી જડે ત્યાં એ ઈન્જેક્શનની સોય જેવી પોતાની જીભ ભોંકે છે. એ લોહીની નળીમાં લોહી જામી ન જાય એ માટે તે પહેલાં ખાસ રસાયણ ધરાવતી લાળ લોહીમાં ધકેલે છે. પછી લોહી ચૂસે છે. લાળ ધકેલતી જાય છે અને ચૂસતી જાય છે. મચ્છર જ્યારે લાળ આપણી લોહીની નળીમાં ધકેલે ત્યારે એના ભૂંગળી જેવા મોંમાં અગાઉના માણસના લોહીના વાયરસ અટકી રહ્યા હોય તો એ પણ આપણા લોહીમાં આવી જાય છે. એ રીતે આપણને ચેપ લાગે છે. એટલે કે મચ્છર પોતે કોઈ વાયરસ ઉત્પન્ન કરીને આપણને ચેપ લગાવતા નથી. માણસના શરીરમાંથી જ વાયરસ એના શરીરમાં અને મોંમાં જાય છે અને બીજા માણસના શરીરમાં પહોંચે છે.